ຜູ້ນໍາລີເບຍ ບໍ່ເຫັນພ້ອມ ກັບມະຕິ ສປຊ
Gadhafi ເວົ້າວ່າ ມະຕິຈັດຕັ້ງ ເຂດຫ້າມບິນຂອງ ສປຊ ເປັນໂມຄະ
ຜູ້ນຳຂອງລີເບຍທ່ານ Moammar Gadhafi ໄດ້ສົ່ງ ຈົດໝາຍສຸກເສີນ ໄປຫາພວກຜູ້ນຳຂອງໂລກຮວມທັງ ປະທານາທິບໍດີສະຫະລັດ ທ່ານບາຣັກໂອບາມາ ແລະ ເລຂາທິການໃຫຍ່ຂອງອົງການສະຫະປະຊາຊາດທ່ານ Ban Ki-moon ຂະນະທີ່ການສູ້ລົບກັນພວມລະເບີດ ຂຶ້ນທີ່ເມືອງ Benghazi ຊຶ່ງເປັນທີ່ໝັ້ນ ຂອງພວກຕໍ່ ຕ້ານລັດຖະບານ ໃນຈົດໝາຍສະບັບນຶ່ງທີ່ໂຄສົກຂອງລັດຖະບານລີເບຍ ໄດ້ອ່ານໃຫ້ພວກນັກຂ່າວຟັງ ທີ່ນະຄອນຫຼວງຕຣີໂປລີ ໃນວັນເສົາມື້ນີ້ທ່ານ Gadhafi ໄດ້ຖາມທ່ານໂອບາມາ ວ່າ ທ່ານຈະກະທຳແບບໃດ ຖ້າຫົວເມືອງນຶ່ງຂອງສະ ຫະລັດຫາກຖືກຢຶດຄອງໂດຍກຸ່ມຈາກພາຍນອກ ໂຄ ສົກຍັງເວົ້າວ່າພວກນັກລົບທີ່ເມືອງ Benghazi ເປັນ ສະມາຊິກຂອງກຸ່ມອາລກາຍດາ ທ່ານ Gadhafi ກ່າວຕໍ່ທ່ານ Ban ວ່າ ການປະຕິບັດງານໃດໆກໍຕາມຂອງປະເທດຕາ ເວັນຕົກຕໍ່ລີເບຍແມ່ນຈະເປັນການຮຸກຮານຢ່າງຈະແຈ້ງແລະມະຕິຂອງສະພາຄວາມໝັ້ນຄົງ ທີ່ອະນຸຍາດໃຫ້ມີການຈັດຕັ້ງເຂດຫ້າມບິນເໜືອລີເບຍນັ້ນ ຈຶ່ງເປັນໂມຄະ ໂຄສົກໄດ້ອ່ານຈົດໝາຍສະບັບດັ່ງກ່າວບໍ່ດົນຫຼັງຈາກເຮືອບິນລົບລຳນຶ່ງໄດ້ຖືກຍິງຕົກທີ່ເມືອງ Benghazi ໃນວັນເສົາມື້ນີ້ແລະກໍໄດ້ຍິນສຽງລະເບີດດັງຖີ່ຂຶ້ນຢູ່ໃນບໍລິເວນນັ້ນ ມີການ ແນມເຫັນຄວັນໄຟພຸ່ງຂຶ້ນສູ່ທ້ອງຟ້າ ຈາກບາງເຂດຂອງເມືອງດັ່ງກ່າວ ໃນວັນສຸກວານນີ້ ທ່ານ Gadhafi ໄດ້ປະກາດຢຸດຍິງແລະເວົ້າວ່າທ່ານພ້ອມແລ້ວທີ່ຈະເປີດ ຊ່ອງທາງສຳລັບການເຈລະຈາຫາລືກັບພວກກະບົດຕໍ່ຕ້ານລັດຖະບານ ການສູ້ລົບກັນໃນວັນເສົາມື້ນີ້ ມີຂຶ້ນບໍ່ເທົ່າໃດຊົ່ວໂມງ ກ່ອນການເປີດກອງປະຊຸມສຸກເສີນສຸດ ຍອດຂອງນາໆຊາດທີ່ກຸງປາຣີ ບ່ອນທີ່ມະຫາອຳນາດຂອງໂລກຮວມທັງສະຫະລັດ ອົງ ການສະຫະປະຊາຊາດ ສັນນິບາດອາຣັບ ແລະສະຫະພາບຢູໂຣບຈະພິຈາລະນາໃນການ ເອົາມາດຕະການຕອບໂຕ້ຕໍ່ວິກິດການໃນລີເບຍ ໃນມື້ວັນສຸກວານນີ້ປະທານາທິບໍດີສະຫະລັດ ທ່ານບາຣັກໂອບາມາໄດ້ເຕືອນທ່ານ Gadhafi ວ່າ ກຳລັງຂອງທ່ານຕ້ອງຢຸດເຊົາການໂຈມຕີຕໍ່ປະຊາຊົນຊາວລີເບຍ ຫຼືຖ້າບໍ່ດັ່ງນັ້ນແລ້ວກໍ ຈະປະເຊີນການປະຕິບັດງານທາງທະຫານ ທ່ານໂອບາມາກ່າວຕື່ມວ່າ ສະຫະລັດຈະບໍ່ສົ່ງ ກຳລັງພາກພື້ນດິນເຂົ້າໄປໃນລີເບຍ ນອກນັ້ນແລ້ວຜູ້ນຳຂອງສະຫະລັດຍັງເວົ້າວ່າ ກຳລັງຂອງທ່ານ Gadhafi ຕ້ອງອະນຸ ຍາດໃຫ້ມີການຈັດສົ່ງປັດໄຈບັນເທົາທຸກທາງດ້ານມະນຸດສະທຳໄປໃຫ້ພົນລະເຮືອນລີເບຍ ໃນວັນພະຫັດຜ່ານມານີ້ ສະພາຄວາມໝັ້ນຄົງຂອງອົງການສະຫະປະຊາຊາດໄດ້ຮັບຜ່ານ ມະຕິສະບັບນຶ່ງອະນຸຍາດໃຫ້ສ້າງຕັ້ງເຂດຫ້າມບິນເໜືອນ່ານຟ້າລີເບຍ ບັນດາປະເທດທີ່ເຂົ້າຮ່ວມໃນການຈັດຕັ້ງປະຕິບັດເຂດຫ້າມບິນພວມສົ່ງກຳປັ່ນລົບ ແລະ ເຮືອບິນຂອງຕົນໄປຍັງຂົງເຂດດັ່ງກ່າວ ເອກອັກຄະລັດຖະທູດຝຣັ່ງປະຈຳອົງການສະຫະປະຊາຊາດທ່ານ Gerard Araud ກ່າວ ຕໍ່ອົງການຂ່າວບີບີຊີວ່າທ່ານຄາດວ່າການປະຕິບັດງານຫຼືການແຊກແຊງທາງທະຫານໃນ ລີເບຍ ຈະມີຂຶ້ນພາຍໃນບໍ່ເທົ່າໃດຊົ່ວໂມງຫຼັງຈາກກອງປະຊຸມສຸດຍອດທີ່ກຸງປາຣີ